Document ID: /fineweb-2-swissfilter-quality_10-filterrobots/filtered/01798.jsonl.gz/320

Ledig oder Ghiratä?
D Nidwaldner Tracht isch scheen und reych.
Sie zeigt dä Leytä gar nid scheych,
wer ledig isch und wer scho nimmä.
Nur dued de das nid eister stimmä.
Ä ghiratnä Trachtämaa kännisch gued,
will äs s rot Fazäneetli versorgä dued.
Bi dä Fraiä seid der Pfeyl im Haar,
wer noni gsi isch am Traialtar.
A Fäscht und a Umziig isch äs scho gscheh,
asd bimänä Ghiratnä s Nastuech hesch gseh.
Ganz zuefellig numä hed ärs la hangä,
derfir äs paar liebi Blick meh iigfangä.
Gand hienta nur ghiratni Fraiä ufd Reis,
und tanzid de alli im Takt und im Chreis,
de wend si dä Leyt nid nur Haarschuiflä zeigä.
Drum diend sich de zwee midem Pfeyl halt verneigä.
Solang keini schlimmeri Fähler diend gscheh,
solang derfid mier i der Tracht eys la gseh.
Eb Pfeyl oder Schuiflä, eb s Nastuech bim Maa,
isch gar nid so wichtig. Ufd Gsinnig chunds aa!
Gedicht von Rita Frank-Fuchs, Buochs